  Виталий Пронин Россилэн кунгожъёсыз ог 61 сюрс иськеме кыстӥсько - музъем вылтӥ но зарезьёстӥ. Удмуртиысь пиослы оскылӥзы Забайкальеетӥ но Дальний Востокетӥ ортчись люкетсэ.Малы? Быдӟым ож бере но татын югдур капчи ӧй вал на, уката ик Китаен. Та кунэн Мао Цзэ Дун кивалтыны кутскем дырысен кунгожез тӥян учыръёс ӵемгес луылӥзы. Соин сое возьманы оскымонэсь, кылзӥськисесь, сётэм кылзэс (присягаез) тӥясьтэм солдатъёс туж кулэ луизы. Сыӵеесь вал Удмурт шаерысь пиос но. Огез соос пӧлысь - Пичи Пурга ёросысь Аксакшур гуртысь Сергей Юшков. Службазэ нуиз 1993-тӥ - 1995-тӥ аръёсы Владивостоклы матын луись Уссури шур дурын, «Сосновая» нимо заставаын.Та заставаын куке но службазэ нуэм вань пограничникъёслы адӟем карымон Никита Карацупа. Гырем-усыям музъем вылысь пытьыосъя, бышкись езъёс бордын кылем ки бервылъёсъя со валаны быгатэ вылэм: кыӵе секталаез, ӝуждалаез кунгожез потыны вырисьлэн, кудпала но малы со кошкем. Озьы Карацупа 338 «ӟичыосты» кырмем. Службазэ нуэмез сярысь книга но гожтэм. Сое одӥг пограничник но лыдӟытэк кельтымтэ.- Книгаез лыдӟеммы огмылы но мултэс ӧз луы, - тодаз вае Сергей. - Заставамы сылӥз Китае поездэн но машинаен ветлон сюрес вӧзын. Соин ик кунгожез лушкем потыны турттӥсьёс ӧжыт ӧй вал. Шедьылӥзы Китай пала но, Россие но мерскисьёс. Одӥг нуналэ югыт куазен кык эшъёсмы куатьсэ кырмизы ук! Милям но бускель застава вискытӥ, бышкись ез пыр Россие потыны медо вылэм, синйылтӥз «Дозор» нимаськись пограничной нарядлэн старшоез. Лапег гинэ мугоро вал со. Но сыӵе шуыса эн учкы - бордаз соку ик лякиськиз кыкетӥ Карацупа ним. Службазэ нуытозяз, уно йыртэмасьёсты кырмиз.Мукетыз учыр эшшо но паймымон вылэм. Китайысь тушмон застава вӧзтӥ ик кунгожез выжыны малпам. Югыт куазен! Нёжало интыетӥ бышкись ез пыр но потэм. Пограничникъёс вышкаысен сое адӟыса, заставае жингыртӥллям. Но часовойтэк но сое кырмысалзы: ваче йӧтэм езъёслэсь электросигнал заставае вуэм ни вылэм.Котькыӵе кескич мед луоз кунгожез тӥясь, солы сюрес - бышкись езъёс но усыям му пыр гинэ, нош татӥ солы лушкемак гылӟыны туж секыт.- Вератэк кельтэме уг поты 1994-тӥ арын учырез, - азьланьтэ мадёнзэ Сергей. - Эшеным соку гинэ «Дозорысь» бертыса, шутэтскыны кариським. Шуак «Застава, в ружьё!» - электросигнал вуиз. Усыям му вылысь пытьыосъя валам: тушмон асьме палась Китае кошкыны малпам, нюлэсо сопкае пырем ни. Нош сопка сьӧрын - Уссури кунгож шур. Милемыз машинаен ӝогак отчы нуизы, возьмаськыны кыкен-кыкен кельтӥзы. Кема ик дыр ӧз ортчы - тушмон ми азе потӥз. Эшеным, Красноярскысь пияшен, шораз автоматъёсмес пуктӥм но, со шуяз. Киоссэ мышласянь керттылӥм - машина доры. Та понна кыкнамылэн ик гадь выламы бырттӥзы «Погранвойскоосысь отличник» медаль. Со эшеным мон - туспуктэм вылын. Мышкамы адӟиське пограничной юбо. Сьӧраз - Китай. Али уд но оскы ни кадь, мурт кунлэсь сыӵе матын сылӥм шуыса. Нош со озьы вал.Эшлыко бадӟым заставаын службазэс нуизы пӧртэм выжыысь пиос, пӧлысьтызы куатез - Камбаркаысь но Пичи Пурга ёросысь Кечолысь, Аксакысь, Вуж Мӧньялась. Улӥзы одӥг семья кадь, шуг-секытъёсты но шумпотонъёсты шори люкыса, ог-огзылы юрттӥськыса. Пӧсь гужем но зоро сӥзьыл, мускыт но кезьыт тол омыр - ваньзэ чидазы.- Дышиськиз ни вал со интыослы но инкуазьлы, - малпаськонэ усьыса, пальыша Сергей. - Кызьпуос отын куренесь, адями ӝужда гинэ будо. Лысо писпуос ӧжыт. Самой шулдыр вакыт - сӥзьыл зортэм дыръя. Кӧня отын будэ лимонник, лыз-лемлет кыр виноград, курегпуз быдӟаесь мульыос. Сыӵе ческыт но кӧттыр! Лилия но пион сяськаос - быдэс возь кизем кадь, котырез шулдырто. Нош пӧртэм буёло бубылиос - кык кикур быдӟаесь, сяськаысь сяськае лобало, омырын лопыръясько. Паймемме вормытэк, одӥгзэ гуртэ но куасьтыса лэзи вал. Нюлэс лапег ке но - пӧйшурез трос: кечъёс, гондыръёс, тигръёс... Соос кунгожез уг валало бере, отчы-татчы потало. Гондыр, кылсярысь, мышкыныз пыкиське но езъёс вискытӥ токмыльске. Вӧсь ке но, зӧк кӧйыныз сэрен чида. Соос отын кескичесь, адямиослэсь кӧберзы но ӧвӧл.- Служба кыстӥськытозь, бертон сярысь малпан ик ӧй вал, - йылпумъяз веранзэ азьвыл пограничник. - Нош дыр вуиз но, сюлэм дыректӥз, дор пала кыскыны кутскиз.Дор палъёсаз берытскемез бере Сергей кӧня ке арлы Иже уже интыяськылӥз вал. Но дор палъёсыз берлань кыскизы. Колхозын солы трактор сётӥзы. Семья кылдытӥз, корка пуктӥз. Табере котькуд 28-тӥ мае кышноеныз ӵошен ветло гуртысьтызы пограничникъёслэн люкаськоназы. Тодазы ваё ортчемзэ. Соку сюлэм шымырске, кызьы вунэтод кунъёс вискытӥ ветлэмдэ, калыкедлэсь гань-гань улонзэ утемдэ? Нош интыязы соослэн кылемын егитъёс. Кин ке но та вакытэ уйёсты уг кӧл, чус возьма кунгожъёсмес.Валерий Баймурзин.  